PIKA ORIENTIMI 

Konferencë shtypi e Kryetares së Komisionit për Politikën e Jashtme Zonjës Mimi Kodheli

Në rradhë të parë dëshëroj që në emrin tim dhe të kolegeve të mi të falenderoj motrat dhe vëllezerit Kosovarë për mikpritjen e përzemërt. 
Gjatë takimit që zhvilluam, patëm rastin dhe kënaqesine të shkëmbenim mendime të vyera për bashkëpunimin midis Shqipërisë dhe Kosovës, veçanërisht përsa i përket nevojës së një sintonizimi sa me të mirë të qendrimeve e strategjive tona në politikën e jashtme.


· Përsa i përket marrëdhënieve dypalëshe
Vlerësuam bashkëpunimin e shkëlqyer dhe vëllazëror midis vendeve tona, të konkretizuara edhe në Takimet e vijueshme Ndërqeveritare Shqipëri-Kosovë (G2G) dhe nënshkrimin e paradokohshem të 13 marrëveshjeve. 
Një vemendje të veçantë i kushtuam forcimit të marrëdhënieve ndërparlamentare në të gjitha dimensionet, përfshirë përafrimin e legjislacionit, për lehtësimin e bashkëpunimit midis institucioneve.

· Përsa i përket bashkëpunimit midis Shqipërisë dhe Kosovës lidhur me çështje të politikës së jashtme dhe proceset e integrimit euro-atlantik
Theksuam domosdoshmërinë e një sintonizimi sa më të mirë të qendrimeve e strategjive tona në politikën e jashtme me synim krijimin e sinergjisë së domosdoshme për arritjen e objektivave tona të përbashketa.
Në këtë drejtim, ramë dakord se duhet të rrisim e intensifikojmë përpjekjet tona, të sinkronizuara edhe me aleatët tanë, pranë qeverive të Spanjës, Rumanisë, Sllovakisë, Greqisë dhe Qipros, për njohjen e pavarësisë së Republikës së Kosovës, si një akt në favor të paqes dhe sigurisë në Ballkan dhe Evropë;
Shqipëria do të vazhdojë të lobojë dhe përpiqet me të gjitha mundësitë që Kosova të antarësohet në Organizatën e Kombeve të Bashkuara si dhe në organizatat e organizmat partnere të saj sikurse edhe në Këshillin e Evropës, OSBE dhe organizatat e tjera evropiane; 
Falë antarësisë në NATO, Shqipëria do të influencojë për forcimin e bashkëpunimit ushtarak dhe politik mes Kosoves dhe Aleancës, duke ndërmarre çdo nisme të nevojshme që Kosova të përfshihet në Partneritetin për Paqen,  si një hap i domosdoshem qe i paraprin anetaresimit të saj në NATO;
Duke theksuar se perspektiva e besueshme evropiane ka nje rëndesi thelbësore për të siguruar stabilitetin, një zhvillim të qëndrueshëm, vlerat demokratike dhe paqen, Shqipëria ka kembengulur dhe do të vazhdojë të kembengulë që BE të rikonfirmojë perpektivën evropiane të Kosovës, e më së pari të realizojë pa vonesë liberalizimin e vizave për qytetarët e saj.

· Përsa i përket situateës ndërkombëtare dhe konkretisht agresionit të Rusisë ndaj Ukrainës dhe pasojave të këtij agresioni
Kosova dhe Shqipëria kane qene dhe janë në unanimitet të plotë me qendrimet dhe vendimet e aleatëve tanë SHBA dhe NATO, me politikën e përbashkët të jashtme e të sigurisë të Bashkimit Evropian, përfshire edhe sanksionet e ndërmarra prej saj ndaj Rusisë si dhe me rezolutën e Parlamentit Evropian, kundër agresionit të Rusisë ndaj Ukrainës.
Dënuam me forcë agresionin ushtarak krejtësisht të pajustifikuar dhe paprovokuar të Federatës Ruse ndaj sovranitetit dhe tërësisë territoriale të Ukrainës, i cili përbën njëkohësisht një akt që dhunon paqen, sigurinë dhe rendin ndërkombëtar.
Shprehëm përkrahjen tonë ndaj popullit të Ukrainës dhe presidentit të saj legjitim, të zgjedhur në mënyrë demokratike, parlamentit dhe qeverisë së saj; 
Shprehëm dhimbjen tonë të skajshme për viktimat dhe tragjedinë që po përjeton populli ukrainas si dhe gatishmerinë tonë për të dhënë pa ngurim tërë kontributin dhe mbështetjen e mundëshme për përballimin e krizës se tmerrshme humanitare të krijuar nga agresioni rus.

· Përsa i përket politikes dhe situates në rajonin e Ballkanit Perendimor 
Theksuam rëndësinë që i duhet kushtuar forcimit të bashkëpunimit dhe unifikimit te qendrimeve tona në funksion të konsolidimit të demokracisë dhe proceseve integruese euro-atlantike në vendet e rajonit, si një domosdoshmëri për ruajtjen e sigurisë dhe stabilitetit në Ballkanin Perëndimor, veçanërisht në momentet aktuale e kur ajo  paraqitet tepër e komplikuar dhe e brishtë për shkak të politikës agresive të Rusisë. 
Shqipëria dhe Kosova i bashkohen plotësisht shqetësimit të madh të Bashkimit Europian dhe aleatëve tanë perëndimorë lidhur me përpjekjet e vazhdueshme të Federatës Ruse për të destabilizuar vendet e Ballkanit Perëndimor duke ndërhyrë në punët e tyre të brendëshme dhe duke iu kundërvënë proceseve demokratike dhe orjentimit euro-atlantik; 
Në këtë kuadër shprehëm shqetësimin dhe keqardhjen e fortë për mos-angazhimin e Serbisë me sanksionet e BE-së kundër Rusisë dhe disocimin e saj nga politika dhe qendrimet e BE, edhe pse formalisht ka hapur negociatat për antarësim, çka dëmton procesin e integrimit europian jo vetëm të saj por edhe të rajonit. 

Ne theksuam se qendrimet e atyre që aspirojnë për anëtarësim në BE duhet të të përputhen domosdoshmerisht jo vetëm me acquis të BE-së, por edhe me politikën e përbashkët të jashtme dhe të sigurisë të BE-së. 

